
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra Proiectului de Lege pentru completarea Legii nr.422/2001
privind protejarea monumentelor istorice


Proiectul de Lege pentru completarea Legii nr.422/2001 privind protejarea monumentelor istorice a fost transmis Comisiei pentru cultură, arte, mijloace de informare în masă, cu adresa nr. P. L - x  525/2009 şi înregistrat la Comisie cu nr.30/215 din data de 29 octombrie 2009.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru administraţie publică şi amenajarea teritoriului şi Comisiei juridice, de disciplină şi imunităţi. În redactarea raportului Comisia a ţinut seama de avizele favorabile transmise de cele două comisii, precum şi de Punctul de vedere al Guvernului care nu susţine adoptarea acestui proiect de lege.

În raport de obiectul şi conţinutul reglementării, iniţiativa legislativă face parte din categoria legilor ordinare.


În calitate de primă Cameră sesizată, Senatul a adoptat iniţiativa legislativă în şedinţa din data de 22 octombrie 2009. 

Proiectul de lege a fost dezbătut în şedinţa Comisiei din data de 16 februarie 2016. La lucrările Comisiei au fost prezenţi 22 deputaţi, din totalul de 24 de membri ai Comisiei.

Proiectul de lege are ca obiect de reglementare modificarea Legii nr. 422/2001 privind protejarea monumentelor istorice. 


 Raportul Comisiei a fost adoptat cu unanimitatea voturilor celor prezenţi în sală în momentul votării. Potrivit prevederilor art. 75 din Constituţia României, republicată, şi ale art. 2 din Regulamentul Camerei Deputaţilor, republicat, Camera Deputaţilor este Cameră decizională. 

În urma dezbaterii, Comisia pentru cultură, arte, mijloace de informare în masă propune respingerea Proiectului de Lege pentru completarea Legii nr.422/2001

 privind protejarea monumentelor istorice.


Motivarea respingerii se întemeiază pe următoarele considerente: 

Luările de cuvânt precum şi opiniile exprimate în cadrul dezbaterilor au condus la votul în favoarea respingerii iniţiativei legislative, ţinând cont de faptul că, noile reglementări propuse se circumscriu unui alt domeniu şi nu Legii nr. 422/2001, proiectul de lege pornind de la o confuzie între noţiuni şi prevederi cuprinse în mai multe acte normative. Astfel „includerea cu caracter temporar” a unor zone construite protejate în categoria monumentelor istorice contravine definiţiei monumentelor istorice aşa cum aceasta este prevăzută în legea specială.

                SECRETAR,





     Gigel – Sorinel ŞTIRBU
                        Florin – Costin PÂSLARU

